Az Európai Parlament és a Tanács 2888/2000/EK rendelete
(2000. december 18.)
a Svájcban közlekedő nehéz tehergépjárművek engedélyeinek elosztásáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 71. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Régiók Bizottságával folytatott konzultációt követően,
a Szerződés 251. cikkében megállapított eljárásnak megfelelően [3],
mivel:
(1) A Svájci Szövetségi Tanács 2000. november 1-jén úgy határozott, hogy 2001. január 1-jétől engedélyezi a 34 tonnát meg nem haladó nehéz tehergépjárműveknek a területén való közlekedését, és ugyanettől a naptól megnyitja a kontingenseket azokra a járművekre, amelyeknek tényleges össztömege meghaladja a 34 tonnát, de nem több 40 tonnánál, valamint az üres és könnyű tehergépjárművekre. Ez a határozat kísérte a svájci hálózatban az RPLP (teljesítményfüggő nehéztehergépjármű-forgalmi adó) bevezetését.
(2) Ez a határozat a Svájci Államszövetség által autonóm módon hozott intézkedés, és ennek eredményeképpen nem lehet az Európai Közösség és a Svájci Államszövetség között 1999. június 21-én aláírt, a vasúti és közúti áru- és személyszállításról szóló megállapodás ideiglenes alkalmazásának tekinteni. Az említett megállapodásnak a Közösség részéről történő megkötése szükségessé teszi a Svájci Államszövetséggel ugyanazon a napon aláírt hét megállapodás egyidejű hatálybalépését.
(3) Szükséges a 2001. január 1-jétől a Közösség rendelkezésére álló engedélyek elosztására és igazgatására vonatkozó szabályok hosszú távra történő megállapítása.
(4) Gyakorlati és szervezési okokból a Bizottságot kell megbízni az engedélyek tagállamok közötti elosztásának feladatával.
(5) Ezért ki kell alakítani egy elosztási módszert. Ezt követően a tagállamok objektív kritériumok alapján osztják el a nekik juttatott engedélyeket a fuvarozási vállalkozások között.
(6) Az engedélyek optimális felhasználásának biztosítása érdekében minden nem kiosztott engedélyt újraelosztásra vissza kell juttatni a Bizottsághoz.
(7) Az engedélyek elosztásának olyan kritériumokon kell alapulnia, amelyek teljes mértékben figyelembe veszik a jelenlegi teherforgalmat, és az alpesi térségen áthaladó közlekedés valós szükségleteit.
(8) Szükségesnek bizonyulhat az engedélyek elosztásának felülvizsgálata a valós forgalom alapján, a III. mellékletben ismertetett módszer megfelelő tételeinek figyelembevételével. Ilyen felülvizsgálat végrehajtásában a Bizottságot egy bizottság segíti.
(9) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999 június 28-i 1999/468/EK tanácsi határozatnak [4] megfelelően kell elfogadni,
ELFOGADTA EZT A RENDELETET:
1. cikk
Ez a rendelet állapítja meg a Svájc által a Közösségnek juttatott olyan engedélyek elosztására vonatkozó szabályokat, amely engedélyek lehetővé teszik a 34 tonnát meg nem haladó nehéz tehergépjárművek Svájc területén való közlekedését 2001. január 1-jétől, és ugyanettől a naptól megnyitják a 34 tonnát meghaladó, de 40 tonnánál nem több tényleges össztömegű járművekre, valamint az üres és könnyű tehergépjárművekre vonatkozó kontingenseket, és a svájci hálózatban bevezetik az RPLP-t (teljesítményfüggő nehéztehergépjármű-forgalmi adó).
2. cikk
E rendelet alkalmazásában:
1. "teljes terhelésű járművek" számára kiadott engedély: olyan tehergépjárművek svájci területen való közlekedésére vonatkozó engedély, amelyeknek tényleges össztömege több 34 tonnánál, de nem több 40 tonnánál;
2. "terheletlen járművek" számára kiadott engedély: olyan tehergépjárművek svájci területen való közlekedésére vonatkozó engedély, amelyek terheletlenek, vagy könnyű rakományt szállítanak.
3. cikk
(1) A Bizottság a (2), (3) és (4) bekezdésnek megfelelően osztja ki az engedélyeket.
(2) A "teljes terhelésű járművek" számára kiadott engedélyeket az I. mellékletnek megfelelően osztják el.
(3) A "terheletlen járművek" számára kiadott engedélyeket a II. mellékletnek megfelelően osztják el.
(4) Az engedélyeket minden egyes évre vonatkozóan az előző év augusztus 15-e előtt osztják el.
4. cikk
A tagállamok a területükön letelepedett vállalkozások között objektív és megkülönböztetésmentes kritériumoknak megfelelően osztják el az engedélyeket.
5. cikk
Minden évben szeptember 15-e előtt a tagállamok visszajuttatják a Bizottságnak azokat az engedélyeket, amelyeket nem osztottak ki a vállalkozásoknak.
A 7. cikkben meghatározott eljárásnak megfelelően a Bizottság ezeket az engedélyeket egy vagy több tagállam között osztja ki úgy, hogy biztosítja azok optimális felhasználását.
6. cikk
Amikor a Bizottság javaslatot tesz a kiigazításra, a 2001-es tényleges forgalmat veszi alapul, ugyanakkor gondoskodik arról, hogy egyenlő módon vegye figyelembe a kétoldalú forgalomra és átmenő forgalomra vonatkozó kritériumokat. Amennyiben az újraszámítás eredményeként a bármelyik tagállamnak kiosztandó engedélyek száma az I. és II. mellékletben meghatározottól lényegesen eltér, az I. és II. melléklet kiigazításához szükséges módosításokat a 7. cikkben megállapított eljárásnak megfelelően fogadják el.
7. cikk
(1) A Bizottságot egy bizottság segíti.
(2) Amennyiben erre a cikkre hivatkoznak, az 1999/468/EK határozat 5. és 7. cikkét kell alkalmazni, tekintettel annak 8. cikke rendelkezéseire.
Az 1999/468/EK határozat 5. cikkének (6) bekezdésében megállapított időszak 3 hónap.
(3) A bizottság elfogadja eljárási szabályzatát.
8. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. december 18-án.